Rijeka, 25. rujna 2020.g.

**OBJAVA ZA MEDIJE**

**U FILODRAMMATICI OTVORENA IZLOŽBA *A SADA NEŠTO SASVIM DRUGAČIJE 11***

**NAGRAĐIVANIH SLOVENSKIH UMJETNIKA NIKE OBLAK I PRIMOŽA NOVAKA**

U organizaciji udruge Drugo more, u četvrtak je u Galeriji Filodrammatica otvorena izložba **A sada nešto sasvim drugačije 11**, na kojoj se slovenski umjetnici **Nika Oblak**i **Primož Novak** predstavljaju s pet kinetičkih video instalacija.

Surađujući od 2003. godine, Oblak i Novak se svojim radovima na granici stvarnosti i fikcije bave problematikom suvremenih medija i društva koje pokreće kapital. Izlagali su na gotovo svim prestižnim manifestacijama u području digitalnih umjetnosti (Japan Media Arts Festival, Transmediale Berlin, FILE Sao Paolo, Istambulsko bijenale, itd.) i dobitnici su brojnih nagrada, među kojima je i nagrada Rihard Jakopič za najbolji individualni projekt u području suvremenih umjetnosti u Sloveniji 2019. godine. Njihovi su radovi dio javnih i privatnih zbirki od Graza, Beiruta, Hong Konga, Seula, Stockholma, do Sharjaha u Ujedinjenim Arapskim Emiratima.

Kao svojevrsni presjek njihove dugogodišnje umjetničke suradnje, riječka publika u Filodrammatici ima priliku vidjeti video instalacije *The Box* (2005.), *Reality is Out* (2012.) *The Scream* (2015.), *Border Mover* (2015.) i *Where do we come from? What are we? Where are we going?* (2019.). Ovi neobični radovi sastoje se od televizijskih ekrana koji se pokreću kombinacijom računalnog softvera i kompresora za zrak, čime se virtualni svijet videa „proširuje“ na fizički prostor galerije.

Ulaz je slobodan, a izložba je otvorena do 16. listopada, od ponedjeljka do subote od 17 do 20 sati.

Više o izložbi doznajte na [internetskim stranicama](http://drugo-more.hr/nika-oblak-primoz-novak/) Drugog mora.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42